-----------------------------------------------------------------------
  2 ปัจจัยความเสี่ยง

  -----------------------------------------------------------------------

1.  ความเสี่ยงจากความผันผวนทางเศรษฐกิจ

แม้ว่าในปี 2555 เศรษฐกิจไทยจะฟื้นตัวจากภาวะน้ำท่วมใหญ่ในช่วงปลายปี 2554
แต่ก็ยังคงได้รับผลกระทบจากเศรษฐกิจโลกที่ชะลอตัวลง
อัตราการขยายตัวของผลิตภัณฑ์มวลรวมในประเทศที่แท้จริงในปี 2555
ตามการคาดการณ์ของธนาคารโลกจึงคาดว่าจะอยู่ที่ร้อยละ 4.7
โดยแรงผลักดันที่สำคัญมาจากการฟื้นตัวของการบริโภคภาคครัวเรือน
และการลงทุนที่เพิ่มขึ้นอย่างมากจากทั้งภาคเอกชนและภาครัฐ
สืบเนื่องมาจากมาตรการฟื้นฟูภายหลังน้ำท่วมและมาตรการกระตุ้นการบริโภคของภาครัฐ
การไหลเข้าของเงินลงทุน โดยเฉพาะการลงทุนโดยตรงจากต่างประเทศยังคงมีอย่างต่อเนื่อง
อย่างไรก็ตาม
การส่งออกสุทธิกลับส่งผลในทางลบต่ออัตราการขยายตัวของผลิตภัณฑ์มวลรวมในประเทศ
เนื่องจากการส่งออกได้รับผลกระทบจากภาคการผลิตที่หยุดชะงักลงในช่วงครึ่งแรกของปี
รวมถึงการชะลอตัวลงของอุปสงค์จากสหภาพยุโรป จีน และอาเซียนในช่วงครึ่งหลังของปี

จากการคาดการณ์ของธนาคารโลก อัตราการขยายตัวทางเศรษฐกิจของประเทศไทยในปี 2556
คาดว่าจะอยู่ที่ร้อยละ 5 เนื่องจากภาคอุตสาหกรรมมีการฟื้นตัวจากอุทกภัยอย่างเต็มที่
และเศรษฐกิจโลกฟื้นตัวอย่างช้าๆ สำหรับมูลค่าการส่งออกในปี 2556
คาดว่าจะขยายตัวที่อัตราร้อยละ 5.5 เปรียบเทียบกับร้อยละ 3.6 ในปี 2555
อุปสงค์ภายในประเทศโดยเฉพาะอย่างยิ่งในภาคการลงทุนจะยังคงเพิ่มขึ้นอย่างต่อเนื่องจากปี 2555
อันเป็นผลมาจากการลงทุนโดยตรงจากต่างประเทศที่เพิ่มขึ้นอย่างรวดเร็ว
และจากการที่รัฐบาลสนับสนุนให้ประเทศไทยเป็นศูนย์กลางการท่องเที่ยวเชิงสุขภาพในภูมิภาคเอเชีย
(Medical Hub of Asia)
ส่งผลให้มีจำนวนชาวต่างชาติที่เข้ามารับบริการสุขภาพในประเทศไทยเพิ่มขึ้นอย่างต่อเนื่อง
เป็นแรงผลักดันอุปสงค์ในด้านการใช้บริการสุขภาพ และสร้างรายได้ให้กับบริษัท
ดังนั้นความผันผวนทางเศรษฐกิจของประเทศผู้รับบริการ และเศรษฐกิจโลก จึงกระทบต่อรายได้
และจำนวนผู้เข้ารับบริการชาวต่างชาติ ในขณะเดียวกัน
ประเทศไทยมีระบบเศรษฐกิจที่พึ่งพิงภาวะเศรษฐกิจโลก หากปัญหาความผันผวนของเศรษฐกิจโลก
เช่น ความผันผวนทางการเงินในประเทศกลุ่มยูโรโซน โดยเฉพาะในประเทศกรีซและสเปน
และความผันผวนของเศรษฐกิจสหรัฐอเมริกา ยังคงยืดเยื้อออกไป
อาจลุกลามให้เศรษฐกิจไทยเข้าสู่ภาวะถดถอย ดังจะเห็นได้จากมูลค่าการส่งออกในปี 2555
ที่มีการปรับตัวลดลงตามการชะลอตัวของเศรษฐกิจโลก ส่งผลกระทบต่อรายได้ของประชาชน
และลดความสามารถในการใช้จ่ายของประชาชน ซึ่งกระทบต่อรายได้ของบริษัทในที่สุด

ดังนั้น การที่โรงพยาบาลในเครือข่ายของบริษัทบางแห่ง ซึ่งได้แก่ โรงพยาบาลกรุงเทพ
โรงพยาบาลสมิติเวช โรงพยาบาลกรุงเทพพัทยา และโรงพยาบาลกรุงเทพภูเก็ต
เป็นโรงพยาบาลที่รักษาโรคซับซ้อน โดยคณะแพทย์ผู้เชี่ยวชาญในระดับตติยภูมิ (Tertiary Care)
จึงมีต้นทุนการบริการที่สูง
บริษัทจึงอาจได้รับผลกระทบจากความไม่แน่นอนของภาวะเศรษฐกิจที่มากกว่าโรงพยาบาลเอกชนอื่น

2. ความเสี่ยงทางด้านการดำเนินงาน

2.1 ความเสี่ยงจากการเปลี่ยนแปลง มาตรฐานหรือกฎระเบียบต่าง ๆ ที่ใช้กับบริษัทในอนาคต

บริษัทดำเนินธุรกิจภายใต้การกำกับควบคุมดูแลโดยกระทรวงสาธารณสุข และหน่วยงานราชการอื่น ๆ
ที่เกี่ยวข้อง รวมถึงต้องได้รับใบอนุญาตให้ประกอบกิจการสถานพยาบาล
และใบอนุญาตให้ดำเนินการสถานพยาบาล ตามที่กำหนดไว้ในกฎหมายว่าด้วยสถานพยาบาล
นอกจากนี้ บริษัทยังต้องปฏิบัติตามกฎหมายเกี่ยวกับสถานพยาบาล กฎหมายเกี่ยวกับบริษัท
และกฎหมายอื่น ๆ ที่เกี่ยวข้อง

การเปลี่ยนแปลงใด ๆ ในการตีความกฎระเบียบในปัจจุบัน หรือการประกาศใช้กฎหมาย
หรือกฎระเบียบใหม่ หรือการกำหนดนโยบายใหม่ที่มีแนวโน้มว่าจะมีความเข้มงวดมากขึ้น
อาจมีผลกระทบต่อการดำเนินงานของบริษัท การประกาศใช้กฎหมาย หรือกฎระเบียบใหม่ดังกล่าว
รวมถึงการพิจารณาร่างพระราชบัญญัติคุ้มครองผู้เสียหายจากการรับบริการสาธารณสุข
ซึ่งเป็นกฎหมายที่มุ่งคุ้มครองผู้เสียหายจากการรับบริการสาธารณสุข
และมีเป้าหมายเพื่อชดเชยความเสียหายที่เกิดขึ้นให้แก่ผู้เสียหายในเวลาอันรวดเร็ว
โดยไม่ต้องพิสูจน์ความรับผิด
รวมทั้งการกำหนดให้มีการจัดตั้งกองทุนคุ้มครองผู้เสียหายจากการรับบริการสาธารณสุข
เพื่อใช้จ่ายเป็นเงินชดเชยให้แก่ผู้เสียหาย ซึ่งสถานพยาบาลที่ร่างพระราชบัญญัติกำหนด
(รวมถึงบริษัทในฐานะผู้ประกอบกิจการสถานพยาบาล)
มีหน้าที่ต้องจ่ายเงินสมทบเข้ากองทุนดังกล่าวตามหลักเกณฑ์ วิธีการ
และอัตราตามที่คณะกรรมการคุ้มครองผู้เสียหายจากการรับบริการสาธารณสุขกำหนด ดังนั้น
บริษัทไม่อาจรับรองได้ว่า การเปลี่ยนแปลงกฎระเบียบต่าง ๆ หรือการประกาศใช้กฎหมาย
หรือกฎระเบียบใหม่
หรือการกำหนดนโยบายใหม่ที่เกี่ยวข้องกับการดำเนินธุรกิจของบริษัทในอนาคตจะไม่ส่งผลกระทบต่อผลการดำเนินงาน
และโอกาสทางธุรกิจของบริษัท

อย่างไรก็ตาม บริษัทและโรงพยาบาลเครือข่ายของบริษัทได้ดำเนินการ
และปฏิบัติตามมาตรฐานของระบบคุณภาพต่าง ๆ ที่สำคัญคือมาตรฐาน JCI (Joint Commission
International) มาตรฐานโรงพยาบาลและบริการสุขภาพ HA (Hospital Accreditation)
โดยการดำเนินการและการปฏิบัติตามแนวทางภายใต้ระบบ HA
กำหนดให้มีคณะกรรมการดูแลคุณภาพการรักษาผู้ป่วยให้เป็นไปตามมาตรฐานกำกับดูแลความปลอดภัยและสิ่งแวดล้อม
รวมถึงครอบคลุมความเสี่ยงในด้านต่าง ๆ โดยเฉพาะอย่างยิ่ง
ความเสี่ยงเกี่ยวกับการให้บริการทางการแพทย์และรักษาพยาบาล การดำเนินการต่าง ๆ ดังกล่าว
อาจช่วยลดผลกระทบที่อาจเกิดจากการเปลี่ยนแปลงกฎหมายเกี่ยวกับสุขภาพ และสิ่งแวดล้อมได้

2.2 ความเสี่ยงในด้านการแข่งขัน

ธุรกิจโรงพยาบาลเอกชนเป็นธุรกิจที่มีการแข่งขันสูงและมีแนวโน้มเพิ่มสูงขึ้นตลอดมา
นอกจากการแข่งขันกับโรงพยาบาลเอกชนในระดับเดียวกันกับบริษัทแล้ว
บริษัทยังต้องแข่งขันกับโรงพยาบาลเอกชนระดับกลาง
ซึ่งมีการปรับปรุงและพัฒนาการให้บริการทางการแพทย์
รวมถึงการจัดหาอุปกรณ์ทางการแพทย์ที่ทันสมัยเพื่อขยายฐานลูกค้า
นอกจากนี้โรงพยาบาลของรัฐก็เริ่มขยายลักษณะการให้บริการ เช่น คลินิกพิเศษนอกเวลา
โรงพยาบาลเอกชนภายใต้การบริหารงานของโรงพยาบาลรัฐบาล ซึ่งอาจมีผลเป็นการดึงฐานลูกค้า
บริษัทจึงอาจได้รับผลกระทบจากการแข่งขันที่สูงขึ้นดังกล่าว นอกจากนี้
ในระยะเวลาที่ผ่านมาผู้ประกอบการโรงพยาบาลเอกชนและโรงพยาบาลของรัฐมีการขยายการลงทุน
เพื่อเพิ่มประสิทธิภาพในการให้บริการและเพิ่มขีดความสามารถในการแข่งขัน
และคาดว่าจะยังคงดำเนินต่อไปทั้งในระยะใกล้และระยะกลาง ดังนั้น
เพื่อคงความสามารถในการแข่งขัน บริษัทอาจต้องลงทุนเพิ่มเติมอย่างมีนัยสำคัญในเทคโนโลยี
และอุปกรณ์เครื่องมือทางการแพทย์ที่ทันสมัย รวมทั้งการลงทุนในระบบเทคโนโลยีสารสนเทศ
การเพิ่มเครือข่ายโรงพยาบาล และเพิ่มประสิทธิภาพในการส่งต่อผู้ป่วย
และลงทุนในพื้นที่ต่างจังหวัดเพื่อสนับสนุนและรองรับการให้บริการทางการแพทย์ของบริษัท
ซึ่งอาจส่งผลต่อต้นทุนการดำเนินการของบริษัท

2.3 ความเสี่ยงจากการที่ไม่สามารถรักษาบุคลากรทางการแพทย์หรือผู้บริหารที่สำคัญไว้ได้

ธุรกิจโรงพยาบาลเอกชนของบริษัทต้องพึ่งพิงบุคลากรทางการแพทย์ที่ชำนาญการ ซึ่งได้แก่ แพทย์
พยาบาลวิชาชีพ เภสัชกร และเจ้าหน้าที่เทคนิคต่าง ๆ ดังนั้น
การสูญเสียบุคลากรทางการแพทย์หรือผู้บริหารที่สำคัญดังกล่าว
หรือการไม่สามารถสรรหาบุคลากรทดแทนที่เหมาะสม
หรือมีความสามารถใกล้เคียงกันอาจมีผลกระทบในทางลบต่อบริษัท

ปัจจุบันธุรกิจโรงพยาบาลในประเทศประสบปัญหาการขาดแคลนบุคลากรทางการแพทย์
โดยการผลิตบุคลากรทางการแพทย์ต้องพึ่งพาภาครัฐเป็นหลัก
และที่ผ่านมาจำนวนบุคลากรทางการแพทย์ก็ไม่เพียงพอต่อความต้องการ
ทำให้บริษัทต้องแข่งขันกับผู้ประกอบการรายอื่น
เพื่อรักษาและดึงดูดบุคลากรทางการแพทย์ที่มีความชำนาญ
ซึ่งอาจส่งผลต่อต้นทุนในการดำเนินงานของบริษัท

อย่างไรก็ตาม เนื่องจากเครือโรงพยาบาลกรุงเทพเป็นเครือข่ายโรงพยาบาลขนาดใหญ่
และมีการสนับสนุนงบประมาณในด้านการศึกษาและวิจัยให้แก่บุคลากรทางการแพทย์อย่างต่อเนื่อง
เพื่อเป็นการเพิ่มความชำนาญเฉพาะทาง และเป็นองค์กรแห่งการเรียนรู้
เพื่อเพิ่มพูนความรู้ทางวิชาการแพทย์ในด้านต่าง ๆ รวมถึงการมีเทคโนโลยีทางการแพทย์ที่ทันสมัย
อีกทั้งบริษัทยังมีมาตรการในการกำหนดค่าตอบแทนที่เหมาะสมเมื่อเปรียบเทียบกับผู้ประกอบการรายอื่นในกลุ่มธุรกิจโรงพยาบาลเอกชน
ผลกระทบในด้านนี้ต่อบริษัทในปัจจุบันนี้จึงยังไม่รุนแรงมากนัก

2.4 ความเสี่ยงจากการถูกฟ้องร้อง

เนื่องจากปัจจุบันประชาชนรับทราบข้อมูลในเรื่องสิทธิของผู้ป่วยมากขึ้น โดยเฉพาะในปี 2551
ทางภาครัฐได้ออกพระราชบัญญัติวิธีพิจารณาคดีผู้บริโภค พ.ศ.2551
เพื่ออำนวยความสะดวกแก่ผู้บริโภค
รวมทั้งผู้ป่วยในการดำเนินคดีกับผู้ให้บริการสถานพยาบาลเพิ่มมากขึ้น
กฎหมายฉบับดังกล่าวจึงอาจมีผลกระทบต่อผู้ประกอบการสถานพยาบาลตลอดจนบุคลากรทางการแพทย์
ซึ่งอาจทำให้บริษัทมีความเสี่ยงจากการถูกฟ้องร้องจากการให้บริการด้านการรักษาพยาบาลเพิ่มขึ้น

อย่างไรก็ดี ฝ่ายบริหารได้ให้ความสำคัญในการควบคุมและตรวจสอบคุณภาพการรักษาพยาบาล
การคัดกรองแพทย์ รวมทั้งคำนึงถึงสิทธิของผู้ป่วย ทั้งในด้านการให้ข้อมูล
การบริหารความคาดหวังของผู้ใช้บริการ
การมีกระบวนการรายงานและการแก้ไขปัญหาเมื่อมีคำร้องเรียนจากผู้ใช้บริการ
รวมไปถึงการปรับคุณภาพและมีเครื่องมือชี้วัดการให้บริการให้ได้ตามมาตรฐานสากลมาอย่างต่อเนื่องโดยตลอด
เพื่อเป็นการป้องกันความเสี่ยงในด้านนี้

2.5 ความเสี่ยงจากการพึ่งพารายได้จากผู้รับบริการชาวต่างชาติ

รายได้ค่ารักษาพยาบาลจากผู้รับบริการชาวต่างชาติ
ซึ่งรวมถึงผู้ที่มีภูมิลำเนาหรือทำงานในประเทศไทย
หรือที่เดินทางเข้ามาในประเทศไทยเพื่อการท่องเที่ยวหรือเพื่อเข้ารับการรักษาโดยเฉพาะ
ตลอดจนเจ้าหน้าที่ของรัฐบาลต่างประเทศ หรือหน่วยงานของรัฐ
หรือพนักงานของบริษัทเอกชนในต่างประเทศ
ถือเป็นรายได้ส่วนสำคัญของรายได้จากการรักษาพยาบาลของบริษัท โดยมีจำนวนเท่ากับ
9,863 ล้านบาท ในปี 2554 และ 12,267 ล้านบาท ในปี 2555 หรือคิดเป็นร้อยละ 26
และร้อยละ 28  ของรายได้รวมของบริษัทในปี 2554 และ ปี 2555  ตามลำดับ
โดยปัจจัยที่ทำให้ผู้รับบริการกลุ่มนี้เข้ามาใช้บริการของบริษัทมีหลายประการ
ซึ่งรวมถึงมาตรฐานและคุณภาพของการให้บริการทางการแพทย์
ค่าใช้จ่ายด้านการรักษาพยาบาลที่ต่ำกว่าประเทศอื่น ภาวะอุตสาหกรรมการท่องเที่ยว
และเสถียรภาพทางการเมืองภายในประเทศ
เนื่องจากอัตราผลตอบแทนที่ดีจากรายได้ที่ได้รับจากกลุ่มผู้รับบริการชาวต่างชาติ
จึงมีการแข่งขันสูงในการให้บริการแก่ผู้รับบริการกลุ่มนี้ระหว่างผู้ประกอบกิจการธุรกิจโรงพยาบาลเอกชน

หากมีเหตุการณ์ที่มีผลกระทบต่อปัจจัยในการตัดสินใจเข้ามารับบริการรักษาพยาบาลในประเทศไทย
เช่น สถานการณ์ทางการเมืองภายในประเทศไทย ปัจจัยอื่นที่มีผลกระทบต่ออุตสาหกรรมท่องเที่ยว
การแข็งขึ้นของค่าเงินบาทอย่างมีนัยสำคัญเมื่อเทียบกับเงินสกุลอื่น
ภาพลักษณ์ในด้านลบของประเทศไทยในมุมมองของชาวต่างชาติ
การแข่งขันที่เพิ่มขึ้นจากประเทศอื่นที่มีการรักษาพยาบาลเชิงท่องเที่ยว
อาจส่งผลให้ผู้รับบริการชาวต่างชาติไม่เข้ามารับบริการรักษาพยาบาลในประเทศไทย
และอาจส่งผลต่อโอกาสทางธุรกิจของบริษัท

อย่างไรก็ตาม บริษัทได้ขยายเครือข่ายการให้บริการให้ครอบคลุมหลายพื้นที่ในกรุงเทพมหานคร
และในภูมิภาคต่าง ๆ ของประเทศ เพื่อขยายฐานลูกค้าในประเทศให้เพิ่มขึ้น
และลดการพึ่งพิงฐานลูกค้าชาวต่างชาติ นอกจากนี้
บริษัทได้ขยายฐานลูกค้าชาวต่างชาติให้ครอบคลุมกลุ่มลูกค้าจากหลากหลายประเทศมากขึ้น
เพื่อลดการพึ่งพิงฐานลูกค้าชาวต่างชาติเฉพาะกลุ่ม

2.6 ความเสี่ยงจากการลงทุนในต่างประเทศ

บริษัทมีการลงทุนในต่างประเทศ โดยมีมูลค่าการลงทุน (ที่อยู่ในรูปของทุน เงินให้กู้ยืมแก่บริษัทย่อย
และภาระค้ำประกันที่บริษัทค้ำประกันการกู้ยืมของบริษัทย่อยกับบุคคลภายนอก) ณ วันที่ 31 ธันวาคม
2555  เท่ากับ 47.5 ล้านเหรียญสหรัฐ คิดเป็นเงินสกุลบาทประมาณ 1,444 ล้านบาท
หรือคิดเป็นร้อยละ 2.1 ของสินทรัพย์รวมของบริษัท โดยการลงทุนในต่างประเทศของบริษัท
รวมถึงการถือหุ้นใน Angkor Pisith Co., Ltd.
(ซึ่งบริหารโรงพยาบาลรอยัลอังกอร์อินเตอร์เนชั่นแนล (Royal Angkor International
Hospital)) และการถือหุ้นใน Rattanak Medical Services Co., Ltd.
(ซึ่งบริหารโรงพยาบาลรอยัลรัตนะ (Royal Rattanak Hospital)) ในอัตราร้อยละ 80.0
และร้อยละ 70.0 ตามลำดับ และการลงทุนร้อยละ 100.0 ใน Phnom Penh Medical
Services Co., Ltd. และ BDMS International Medical Services Co., Ltd.
ซึ่งยังไม่ได้เริ่มดำเนินการ
โดยปัจจัยที่อาจมีผลกระทบในทางลบต่อการลงทุนในต่างประเทศของบริษัท เช่น กฎหมาย
กฎระเบียบ
หรือนโยบายของรัฐบาลต่างประเทศที่ใช้บังคับกับการดำเนินธุรกิจในต่างประเทศของบริษัท
หรือสภาวะทางการเมืองและเศรษฐกิจในประเทศดังกล่าว
ความผันผวนของอัตราแลกเปลี่ยนเงินตรา
หรือค่าใช้จ่ายในการลงทุนหรือการดำเนินงานที่สูงกว่าที่คาดการณ์ไว้
อาจส่งผลให้บริษัทไม่ได้รับผลตอบแทนตามที่คาดไว้ และอาจส่งผลกระทบต่อฐานะการเงิน
และผลการดำเนินงานของบริษัท

3. ความเสี่ยงทางด้านการเงิน

3.1 ความเสี่ยงด้านการรับชำระค่ารักษาพยาบาล

ความเสี่ยงด้านการรับชำระค่ารักษาพยาบาลเป็นความเสี่ยงทางการเงินที่บริษัทมี กล่าวคือ
การให้รักษาพยาบาลผู้ป่วยก่อนการเรียกเก็บค่ารักษา
ก่อให้เกิดความเสี่ยงที่อาจจะไม่สามารถเรียกเก็บเงินค่ารักษาพยาบาลได้ อย่างไรก็ตาม
บริษัทมีนโยบายบริหารจัดการเพื่อลดความเสี่ยงที่สำคัญดังต่อไปนี้

1.  การให้การรักษาพยาบาลผู้ป่วยที่รับผิดชอบค่ารักษาพยาบาลด้วยตนเอง
     ในกรณีที่ไม่ใช่กรณีฉุกเฉินบริษัทมีนโยบายในการประเมินราคาค่าใช้จ่ายสำหรับการรักษาพยาบาลก่อนเพื่อให้ผู้รับผิดชอบค่าใช้จ่ายทราบถึงงบประมาณและชำระค่าบริการล่วงหน้า

1.  บริษัทยังได้กำหนดให้มีการแจ้งค่าใช้จ่ายที่เกิดขึ้นให้กับผู้รับผิดชอบค่าใช้จ่ายทราบเป็นระยะ
    ตลอดการรักษาและให้ทยอยชำระเพื่อเป็นการแบ่งเบาภาระการชำระเงินค่ารักษาพยาบาลครั้งเดียวทั้งจำนวนแทนที่จะเรียกชำระครั้งเดียวเมื่อเสร็จสิ้นการรักษา

2.  สำหรับการเรียกเก็บค่ารักษาพยาบาลจากบริษัทคู่สัญญานั้น
    บริษัทมีนโยบายในการให้เครดิตอย่างระมัดระวัง
    โดยจะมีการวิเคราะห์เครดิตและฐานะการเงินของบริษัทคู่สัญญาก่อน
    พร้อมทั้งทบทวนผลการติดต่อของบริษัทดังกล่าวอย่างสม่ำเสมอ
    ซึ่งนโยบายดังกล่าวช่วยให้บริษัทลดความเสี่ยงที่อาจเกิดขึ้นจากการเรียกเก็บเงินได้

ทั้งนี้ บริษัทมีคณะกรรมการบริหารลูกหนี้ มีการประชุมอย่างสม่ำเสมอ  
คณะกรรมการประกอบด้วยผู้บริหารฝ่ายการเงิน และฝ่ายปฎิบัติการ
 คณะกรรมการจะพิจารณาถึงการบริหารความเสี่ยงที่เกิดขึ้น  ทบทวนและกำหนดมาตรการป้องกัน
รวมทั้งหาทางออกที่เหมาะสมให้กับบริษัทและผู้ป่วยในกรณีที่เกิดปัญหาการชำระค่ารักษาพยาบาล
เพื่อลดความเสี่ยงด้านนี้ได้

3.2 ความเสี่ยงจากความผันผวนของอัตราดอกเบี้ย

ณ วันที่ 31 ธันวาคม 2555 บริษัทมีหนี้สินทางการเงินส่วนที่มีอัตราดอกเบี้ยลอยตัว (float rate)
จำนวน 8,158 ล้านบาท จากทั้งหมดจำนวน 19,910 ล้านบาท หรือคิดเป็นร้อยละ 41.0
ของหนี้สินทางการเงินทั้งหมด ดังนั้น ความผันผวนของอัตราดอกเบี้ย
อาจส่งผลกระทบต่อต้นทุนทางการเงินของบริษัท บริษัทมีนโยบายการป้องกันความเสี่ยงจากอัตราดอกเบี้ย
ซึ่งรวมถึงการเข้าทำสัญญาป้องกันความเสี่ยงจากความผันผวนของอัตราดอกเบี้ย (Interest Rate
Swap) ซึ่งบริษัทจะพิจารณากำหนดตามภาวะตลาดในขณะนั้นๆ

3.3 ผลกระทบจากสภาวะเศรษฐกิจในต่างประเทศและความผันผวนของอัตราแลกเปลี่ยนเงินตรา

บริษัทมีรายได้ส่วนหนึ่งจากการให้บริการแก่ผู้รับบริการชาวต่างชาติที่เดินทางเข้ามาในประเทศไทย
สภาวะเศรษฐกิจของประเทศของผู้รับบริการชาวต่างชาติ
จึงมีผลต่อจำนวนผู้รับบริการชาวต่างชาติที่เข้ามาใช้บริการในเครือข่ายโรงพยาบาลของบริษัท
ในลักษณะเดียวกันกับปัจจัยทางเศรษฐกิจในประเทศที่มีผลกระทบต่อจำนวนผู้รับบริการในประเทศ
ดังนั้น ธุรกิจ ฐานะการเงิน ผลการดำเนินงาน
และโอกาสทางธุรกิจของบริษัทจึงอาจได้รับผลกระทบจากสภาวะเศรษฐกิจในประเทศต่างๆ
ของผู้รับบริการชาวต่างชาติ

นอกจากนี้ ความผันผวนของอัตราแลกเปลี่ยนเงินตราต่างประเทศกับสกุลเงินบาท
ซึ่งเป็นตัวกำหนดความสามารถในการแข่งขันด้านราคาของบริษัทเทียบกับผู้ให้บริการทางด้านการรักษาพยาบาลในประเทศอื่น
เป็นปัจจัยหนึ่งที่อาจมีผลกระทบต่อรายได้ของบริษัท ในปี 2555
ค่าเงินบาทเคลื่อนไหวในทิศทางที่แข็งค่าสลับกับอ่อนค่าตลอดทั้งปี โดยเคลื่อนไหวอยู่ระหว่าง 30.3
– 31.9 บาทต่อดอลลาร์สหรัฐฯ
บริษัทจึงมีความเสี่ยงจากความผันผวนของอัตราแลกเปลี่ยนเงินตราต่างประเทศซึ่งเป็นปัจจัยภายนอกที่อยู่นอกเหนือความควบคุมของบริษัท
โดยในกรณีนี้ บริษัทพยายามที่จะรักษาสัดส่วนของผู้รับบริการในประเทศ
และผู้รับบริการชาวต่างชาติให้อยู่ในระดับที่เหมาะสมเพื่อลดความเสี่ยงที่อาจเกิดขึ้น